CELEX: 62021TN0334
Language: fi
Date: 2021-06-12 00:00:00
Title: Asia T-334/21: Kanne 12.6.2021 – Mendes de Almeida v. neuvosto

9.8.2021   
            
            
               FI
            
            
               Euroopan unionin virallinen lehti
            
            
               C 320/46
            
         
      Kanne 12.6.2021 – Mendes de Almeida v. neuvosto
      (Asia T-334/21)
      (2021/C 320/52)
      Oikeudenkäyntikieli: portugali
      
         Asianosaiset
      
      
         Kantaja: Ana Carla Mendes de Almeida (Sobreda, Portugali) (edustajat: asianajajat R. Leandro Vasconcelos ja M. Marques de Carvalho)
      
         Vastaaja: Euroopan unionin neuvosto
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan kantajan Euroopan unionin virkamiehiin sovellettavien henkilöstösääntöjen 90 artiklan 2 kohdan nojalla tekemästä Euroopan syyttäjänviraston Euroopan syyttäjien nimittämisestä 27.7.2020 annettua neuvoston täytäntöönpanopäätöstä (EU) 2020/1117, siltä osin kuin siinä nimitetään Euroopan syyttäjänviraston syyttäjäksi kolmen vuoden toimikaudeksi, jota ei voida uusia ja joka alkaa 29.7.2020, väliaikaisena toimihenkilönä palkkaluokkaan AD 13 José Eduardo Moreira Alves d’Oliveira Guerra yhtenä Portugalin alun perin nimeämistä kolmesta ehdokkaasta (EUVL L 244, 29.7.2020, s. 18), koskevasta valituksesta ja täydentävästä valituksesta 8.3.2021 tehdyn neuvoston päätöksen
               
            
                  —
               
               
                  kumoamaan Euroopan syyttäjänviraston Euroopan syyttäjien nimittämisestä 27.7.2020 annettu neuvoston täytäntöönpanopäätös (EU) 2020/1117, siltä osin kuin siinä nimitetään Euroopan syyttäjänviraston syyttäjäksi kolmen vuoden toimikaudeksi, jota ei voida uusia ja joka alkaa 29.7.2020, väliaikaisena toimihenkilönä palkkaluokkaan AD 13 José Eduardo Moreira Alves d’Oliveira Guerra
               
            
                  —
               
               
                  velvoittamaan Euroopan unionin neuvoston korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa kuuteen kanneperusteeseen.
      
                  1)
               
               
                  Ensimmäinen kanneperuste, joka perustuu ilmeiseen arviointivirheeseen, koska neuvosto on katsonut, ettei se ole henkilöstösääntöjen 1 artiklan 1 ja 2 kohdassa, luettuna yhdessä muuta henkilöstöä koskevien palvelussuhteen ehtojen 6 artiklan kanssa, tarkoitettu ”nimittävä viranomainen” nimittäessään Euroopan syyttäjät asetuksen 2017/1939 96 artiklan 1 kohdan nojalla.
               
            
                  2)
               
               
                  Toinen kanneperuste, joka perustuu Euroopan syyttäjien nimittämiseen sovellettavien syyttäjänviraston riippumattomuusperiaatteen takaavien sääntöjen rikkomiseen. Kantaja väittää, että Portugalin hallituksen Euroopan unionin neuvostolle 29.11.2019 lähettämässä kirjeessä esittämä vastalause asetuksen (EU) 2017/1939 14 artiklan 3 kohdassa mainitun valintalautakunnan tekemästä kyseisen hallituksen itsensä esittämien ehdokkaiden luokittelusta koskee sen esittämästä paremmuusjärjestyksestä poikkeavan ehdokkaan osoittamista, ja se, että neuvosto on hyväksynyt tämän, horjuttaa Euroopan syyttäjien nimitysmenettelyn rakennetta.
               
            
                  3)
               
               
                  Kolmas kanneperuste, joka perustuu ilmeiseen virheeseen päätöksen perusteluissa. Kantaja väittää erityisesti, että Portugalin hallituksen neuvostolle 29.11.2019 lähettämä kirje sisälsi kaksi vakavaa virhettä, jotka Portugalin hallitus itse on myöntänyt. Kyseessä on kuuteen kertaan esitetty maininta Portugalin hallituksen etusijalle asettamasta hakijasta, joka on ”yleinen apulaissyyttäjä José Guerra”, ja toteamus, jonka mukaan sama syyttäjä oli vastuussa tutkinnasta ja syyttämisestä Euroopan unionin rahoituksellisia etuja vastaan tehtyjä rikoksia koskevassa merkittävässä oikeudenkäynnissä.
               
            
                  4)
               
               
                  Neljäs kanneperuste, joka perustuu harkintavallan väärinkäyttöön. Kantaja väittää, että ne tavoitteet, joita varten Euroopan unionin neuvostolle on annettu toimivaltuuksia Euroopan syyttäjien valinta- ja nimittämismenettelyssä, koskevat kyseisen elimen riippumattomuuden varmistamista ja sellaisten pätevimpien kansallisten ehdokkaiden nimittämistä, jotka tarjoavat kaikki takeet riippumattomuudesta Euroopan syyttäjän tehtävien hoitamiseksi.
               
            
                  5)
               
               
                  Viides kanneperuste, joka perustuu hyvää hallintoa koskevan oikeuden loukkaamiseen. Kantaja väittää, että siltä osin kuin neuvosto on poikennut valintalautakunnan lausunnosta ja siten kyseisen lautakunnan suorittaman arvioinnin tulokseen perustuvasta paremmuusjärjestyksestä, yleinen perustelu pelkän viittauksen muodossa ”kyseisten ehdokkaiden ansioista tehdystä erilaisesta arvioinnista, joka suoritettiin asiaankuuluvissa neuvoston valmisteluelimissä” merkitsee perustelujen puuttumista kokonaan, koska kantaja ei voi tämän perusteella tietää, millä perusteella hänet on hylätty.
               
            
                  6)
               
               
                  Kuudes kanneperuste, joka perustuu yhdenvertaisen kohtelun ja syrjintäkiellon periaatteiden loukkaamiseen. Kantaja väittää, että kun neuvosto on tehnyt hänen osaltaan ”kyseisten ehdokkaiden ansioista erilaisen arvioinnin, joka suoritettiin asiaankuuluvissa neuvoston valmisteluelimissä”, se on loukannut yhdenvertaisen kohtelun ja syrjintäkiellon periaatteita.